DECIZIA COMISIEI
din 12 februarie 2007
de modificare a Deciziei 2005/513/CE privind folosirea armonizată a spectrului radio în banda de frecvență de 5 GHz pentru punerea în funcțiune a sistemelor de acces fără fir, inclusiv rețelele radio locale (WAS/RLAN)
[notificată cu numărul C(2007) 269]
(Text cu relevanță pentru SEE)
(2007/90/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 676/2002/CE a Parlamentului European și a Consiliului din 7 martie 2002 privind cadrul de reglementare pentru politica de gestionare a spectrului de frecvențe radio în Comunitatea Europeană (decizia privind spectrul radio) (1), în special articolul 4 alineatul (3),
întrucât:
(1)
După adoptarea Deciziei 2005/513/CE a Comisiei din 11 iulie 2005 privind folosirea armonizată a spectrului radio în banda de frecvență de 5 GHz pentru punerea în funcțiune a sistemelor de acces fără fir, inclusiv rețelele radio locale (WAS/RLAN) (2), investigațiile ulterioare ale parametrilor tehnici definiți în respectiva decizie au arătat că limitele densității valorii maxime a p.e.r.i. medii în benzile de 5 150-5 250 MHz și 5 250-5 350 MHz pot fi exprimate într-un mod care facilitează substanțial testarea echipamentelor, spre deosebire de specificațiile din decizia din 11 iulie 2005. Noua formulare a parametrilor tehnici ar ușura, așadar, adoptarea acestor sisteme în UE.
(2)
Atât ETSI, cât și CEAPT au confirmat că modificarea acestor parametri tehnici nu schimbă nivelul de protecție față de celelalte servicii care partajează spectrul cu rețelele de tip WAS/RLAN și păstrează, în special, interferențele cumulate de la rețelele de tip RLAN care funcționează în banda de frecvență 5 150-5 350 MHz la un nivel suficient de redus, astfel încât să se evite interferențele cu comunicațiile prin satelit.
(3)
Standardul armonizat pentru echipamentele de tip RLAN care utilizează benzile de 5 GHz, adoptat de Institutul European de Standarde în Telecomunicații (ETSI) cu numărul EN 301 893, ia în considerare această simplificare a parametrilor tehnici.
(4)
Măsurile prevăzute de prezenta decizie sunt în conformitate cu avizul Comitetului pentru spectrul radio,
ADOPTĂ PREZENTA DECIZIE:
Articolul 1
La articolul 4 din Decizia 2005/513/CE, alineatul (1) se înlocuiește cu următorul text:
„Articolul 4
(1) În banda de frecvență 5 150-5 350 MHz, rețelele de tip WAS/RLAN se limitează la o utilizare interioară, cu o valoare maximă a p.e.r.i. medii de 200 mW. În plus, în banda de 5 150-5 350 MHz, densitatea valorii maxime a p.e.r.i. medii se limitează la 10 mW/MHz în întreaga bandă de 1 MHz.”
Articolul 2
Prezenta decizie se adresează statelor membre.
Adoptată la Bruxelles, 12 februarie 2007.